
Comisia pentru buget, finanţe şi bănci

Bucureşti,       29.09.2004 

Nr. 22/526

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Legii nr. 9/1998 privind acordarea de compensaţii cetăţenilor români pentru bunurile trecute în proprietatea statului bulgar în urma aplicării Tratatului dintre România şi Bulgaria, semnat la Craiova la 7 septembrie 1940, republicată în Monitorul Oficial al României, Partea I, nr. 105 din 7 februarie 2002, cu care comisia noastră a fost sesizată în fond cu adresa Biroului Permanent nr. P.l.-X 565 din 22 septembrie 2004.

PREŞEDINTE,

Ovidiu Muşetescu 

Parlamentul  României

Comisia pentru buget, finanţe şi bănci

Bucureşti,        29.09.2004  

Nr. 526

RAPORT

asupra propunerii legislative pentru modificarea şi completarea Legii nr. 9/1998 privind acordarea de compensaţii cetăţenilor români pentru bunurile trecute în proprietatea statului bulgar în urma aplicării Tratatului dintre România şi Bulgaria, semnat la Craiova la 7 septembrie 1940, republicată în Monitorul Oficial al României, Partea I, nr. 105 din 7 februarie 2002

Cu adresa nr. P.l.-X. 565 din 22 septembrie 2004, Biroul Permanent, conform art.89 şi din Regulamentul Camerei Deputaţilor cu modificările şi completările intervenite prin Hotărârea Camerei Deputaţilor 23/2003, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Legii nr. 9/1998 privind acordarea de compensaţii cetăţenilor români pentru bunurile trecute în proprietatea statului bulgar în urma aplicării Tratatului dintre România şi Bulgaria, semnat la Craiova la 7 septembrie 1940, republicată în Monitorul Oficial al României, Partea I, nr. 105 din 7 februarie 2002.
La întocmirea raportului s-a avut în vedere avizul de la Consiliul Legislativ.

La lucrările comisiei au participat 26 deputaţi, din totalul de 27 membri ai comisiei.

Această propunere legislativă a fost respinsă de Senat în şedinţa din 20 septembrie 2004, în calitate de primă Cameră sesizată.

Propunerea legislativă, potrivit art. 75 din Constituţia României, republicată şi art. 86 din  Regulamentul Camerei Deputaţilor, este de competenţa decizională a Camerei Deputaţilor.

Prezenta propunere legislativă are ca obiect de reglementare modificarea şi completarea Legii nr. 9/1998 privind acordarea de compensaţii cetăţenilor români pentru bunurile trecute în proprietatea statului bulgar în urma aplicării Tratatului dintre România şi Bulgaria, semnat la Craiova la 7 septembrie 1940, republicată.

Iniţiatorii propun completarea listei bunurilor pentru care legea prevede posibilitatea acordării de compensaţii, cu formularea: “plantaţiile de pomi fructiferi şi/sau pepinierele de pomi fructiferi altoiţi, precum şi recoltele neculese de pe aceste plantaţii.”

In urma examinării propunerii legislative pentru modificarea şi completarea Legii nr. 9/1998 privind acordarea de compensaţii cetăţenilor români pentru bunurile trecute în proprietatea statului bulgar în urma aplicării Tratatului dintre România şi Bulgaria, semnat la Craiova la 7 septembrie 1940, republicată în Monitorul Oficial al României, Partea I, nr. 105 din 7 februarie 2002, în şedinţa din  29.09.2004, comisia a hotărât, cu unanimitate de voturi,  respingerea din următoarele considerente:

Având în vedere faptul că Legea nr. 9/1998 a intrat în vigoare în anul 1998, o parte din despăgubirile stabilite în baza acestei legi au şi fost deja achitate. Adoptarea unui act normativ prin care să se stabilească un nou termen de depunere a cererilor precum şi acordarea de despăgubiri pentru alte bunuri decât cele prevăzute în forma iniţială a legii ar fi de natură a periclita aplicarea legii, reluând practic de la început întreaga procedură. Acest fapt ar afecta grav interesele cetăţenilor care au respectat prevederile Legii nr. 9/1998, la 6 ani de la adoptarea ei.

Nu se îndeplinesc prevederile art. 138 alin. (5) din Constituţia României, republicată, potrivit cărora “Nici o cheltuială bugetară nu poate fi aprobată fără stabilirea sursei de finanţare.”

În raport cu obiectul şi conţinutul său propunerea legislativă face parte din categoria legilor ordinare.

PREŞEDINTE,

Ovidiu Muşetescu 
SECRETAR,

Dr. Daniel Ionescu

          Experţi parlamentari:

          Popescu Luminiţa

          Onete Alexandru

